รายได้ประเดิมเกินเป้า2.7พันล้านบาท
ผลการเก็บรายได้เดือนแรกปีงบ 2555 ยังเกินเป้า แม้ว่าจะได้รับผลกระทบจากน้ำท่วมใหญ่
30 ต.ค. 2565

ผลการเก็บรายได้เดือนแรกปีงบ 2555 ยังเกินเป้า แม้ว่าจะได้รับผลกระทบจากน้ำท่วมใหญ่
นายสมชัย  สัจจพงษ์ ผู้อำนวยการสำนักงานเศรษฐกิจการคลัง (สศค.) และโฆษกกระทรวงการคลัง เปิดเผยว่า ในเดือนต.ค. 2554 ซึ่งเป็นเดือนแรกของปีงบประมาณ 2555 โดยรัฐบาลจัดเก็บรายได้สุทธิ 1.28 แสนล้านบาท  สูงกว่าเป้าหมาย 2.7 พันล้านบาท
ภาษีที่จัดเก็บได้สูงกว่าประมาณการที่สำคัญ ได้แก่ ภาษีเงินได้นิติบุคคล ภาษีมูลค่าเพิ่ม และภาษีสรรพสามิตสูงกว่าเป้าหมาย 1,483 1,328 และ 1,574 ล้านบาท อย่างไรก็ดี การจัดเก็บอากรขาเข้าต่ำกว่าเป้าหมาย 1,305 ล้านบาท        นายสมชัย กล่าวว่า แม้ว่าการจัดเก็บรายได้รัฐบาลในช่วงแรกจะได้รับผลกระทบจากอุทกภัย แต่อย่างไรก็ดีเมื่อภาวะการณ์ดังกล่าวได้คลี่คลายลง ธุรกรรมทางเศรษฐกิจทั้งด้านการบริโภคและการลงทุน การเร่งรัดการส่งออก จะเพิ่มขึ้นอย่างมีนัยสำคัญ รวมทั้งการอัดฉีดเงินของรัฐบาลผ่านมาตรการด้านสินเชื่อจากสถาบันการเงินเฉพาะกิจและจากเม็ดเงินงบประมาณที่ขาดดุลถึง 4 แสนล้านบาท ในปีงบประมาณ 2555 จะส่งผลให้การจัดเก็บรายได้ของรัฐบาลเพิ่มขึ้น และสามารถจะชดเชยส่วนที่สูญเสียได้ ส่งผลให้การจัดเก็บรายได้ของรัฐบาลในปีนี้เป็นไปตามเป้าหมาย